Fikk hets for treningsbilder: – De sa jeg kom til å miste barnet
Da toppidrettsutøver Amalie Iuel ble gravid, la hun en grundig plan for treningen. – Vi har ikke begynt å konkurrere ennå, takk Gud for det, forteller hekkeløperen.  Amalie Iuel (29) satser mot et nytt OL. Aftenposten møter henne seks måneder etter fødselen til sønnen Storm, som hun fikk med sin samboer og forlovede Aksel Lund Svindal. Nå er hun tilbake i full treningshverdag igjen og tester spensten over hekkene.  – Ting går sjelden som planlagt Å komme i gang igjen etter fødselen var tungt, røper Iuel. Det var da hun skjønte at trening var ferskvare.  Etter å ha pådratt seg bekkenløsning og lyskebrokk i starten av tredje trimester måtte hun trene alternativt og ta mer hensyn til plagene som dukket opp.  Planen var i utgangspunktet å trene tilnærmet normalt frem til fødselen og være tilbake igjen noen uker etter den.  – I mitt hode skulle alt gå på skinner, men ting går sjelden akkurat som man har planlagt, forteller Iuel.  Hun måtte gjennomgå keisersnitt. Det var en strek i regningen. – Det var noe som skjedde da jeg fikk sønnen min på brystet. Alt annet ble ufarlig. Trening fikk komme senere.  Ingen retningslinjer  Da hun tok valget om å gjennomføre et svangerskap samtidig som hun trente, søkte hun råd. – Jeg synes egentlig at det var veldig lite informasjon generelt om trening og svangerskap. Etter at nyheten sprakk, satte de sammen et team av leger og fysioterapeuter for å lese gjennom rådene.  – De er ikke rett frem, og alle har forskjellig utgangspunkt, forteller Iuel.  Hun visste også at hun var den første i sin idrett.  – Vi har aldri hatt noen som har drevet med 400 meter hekk i Norge, som har kommet tilbake. Jeg visste at jeg kom til å være den første, men noen må være det også. Nå vil hun bane vei for at andre kan komme etter.  – Mange ønsker å gjøre det etter karrieren. Jeg skjønner at folk velger det ene eller det andre, og at det kan være skummelt å kombinere. Jeg vil prøve å vise at det kan være mulig, forteller småbarnsmoren.  Graviditet er ikke en sykdom Medieoppmerksomheten rundt graviditeten ventet hun. – Det er veldig tydelig å se at noen er gravid. Da kan man like gjerne være transparent og fortelle hvordan det er å kombinere de to tingene.  Hun ønsker å vise at idrettskarrieren ikke trenger å være over etter at man har fått barn, men underveis i svangerskapet fikk hun også flere meldinger. De kom fra personer som kritiserte treningen hennes.  – Det var flere som kritiserte. De sa at dersom jeg fortsetter å trene, så kommer jeg til å miste barnet.  – Det er veldig dumt at man har den gammeldagse holdningen. Å være gravid er ingen sykdom, sier Iuel, som mener at så lenge man er frisk og ønsker å trene, så burde man bli oppfordret til det.  Vet veldig lite  – Vi vet veldig lite, sier doktorgradsstipendiat Emilie Frederikke Mass Dalhaug.  Hun jobber med forskningsprosjektet Strong Mama på NIH.  Der ser de på hvor hardt man kan trene som gravid. Forskningen kan bidra til å utvikle retningslinjer basert på datagrunnlag fra Norge og internasjonale studier. – Hvordan rådføres disse kvinnene? – Pr. nå er det ingen retningslinjer. Rådene de får, baserer seg på tidligere erfaringer. For disse kvinnene handler det om å føle seg frem. Rådene varierer ut fra hvem de møter, og hvordan de ivaretas av medisinsk personell. Dalhaug forteller at det finnes veldig lite forskning på svangerskap og trening, og at det dermed ikke finnes retningslinjer for utøverne. – Kvinnehelse har vært et nedprioritert tema i mange år. I tillegg er eliteutøvere en liten selektert gruppe som det er vanskeligere å få forskningsmidler til. – Det er ikke sånn jeg har mest greie på. Vi snakket med folk som har ekspertise på dette feltet, for å sørge for at vi ikke gjorde ting som var altfor dumme, forteller trener Leif Olav Alnes.  Han er også trener for Iuels kollega, Karsten Warholm, og måtte for første gang sette seg inn i trening og svangerskap.  Sammen forsøkte de å opprettholde kontinuitet i treningen, med bremsen på.   – Det er ting man skal ta hensyn til, selvfølgelig, men det gjelder å være fornuftig også. «Common sense is not so common anymore», sier den meritterte treneren.  Ikke alle får muligheten Iuel føler seg takknemlig for at forbundet og samarbeidspartnere har stilt opp når hun ikke kunne konkurrere. Det tar hun ikke for gitt.  – Jeg husker den debatten med Allyson Felix da hun ble droppet av Nike, fordi hun ble gravid og ikke kunne konkurrere.  Idrettsgiganten Nike kuttet i avtalen med den amerikanske friidrettsutøveren Allyson Felix og reduserte inntektene hennes med 70 prosent etter at hun opplyste at hun ville bli mor i 2017.  – Hun tok et oppgjør for damene, som fikk mye oppmerksomhet, det var veldig bra.  Revansj i OL  Det er ennå en lang vei til kvalifisering til OL i Paris i sommer og VM i friidrett i Tokyo 2025. Den første konkurransen blir i Bahamas 4.–5. mai. Det blir hennes første konkurranse siden september 2022.  – Jeg skal gi det et ærlig forsøk. Jeg kjenner at motivasjonen er på topp, og så lenge det er gøy og økonomisk forsvarlig, ser jeg ingen grunn til å stoppe.  Trener Alnes er også enig.  – Amalie er veldig flink til å pushe og har hatt god progresjon. Det er faktisk jeg som må bremse litt, sånn at vi skynder oss langsomt uten å få skader, forteller treneren.  I tillegg ønsker Iuel en revansj i lekene.  I Tokyo i 2021 falt hun under oppvarmingen, ble diskvalifisert for tyvstart og fikk likevel løpe semifinalen under protest. Der endte hun på sisteplass.  – Jeg kan ikke ha det som mitt siste olympiske minne, sier Iuel.
Hekkeløper Amalie Iuel (29) er tilbake i trening etter å ha født sønnen Storm.  Iuels svangerskap og trening møtte kritikk, men hun insisterte på å vise at det var mulig å kombinere idrettskarriere og graviditet.  Hun fant også at det var mangel på informasjon og retningslinjer for trening under svangerskapet.